Lexus IS

To Lexus IS (η πρώτη γενιά του μοντέλου, που διατηρήθηκε έως το 2005, διατέθηκε ως Toyota Altezza στην Ιαπωνία) είναι ένα μεσαίο πολυτελές αυτοκίνητο της κατηγορίας D, που παράγεται από την ιαπωνική αυτοκινητοβιομηχανία Lexus, που είναι η πολυτελής θυγατρική της Toyota. Η πρώτη γενιά του μοντέλου παρουσιάστηκε το 1998 και η δεύτερη το 2006, ενώ από τον Απρίλιο του 2013 βρίσκεται στην τρίτη γενιά του.

Κύριοι ανταγωνιστές του IS, θεωρούνται η BMW Σειρά 3, η Mercedes C-Class και το Audi A4. Το ακρωνύμιο IS σημαίνει Intelligent Sport.

Πρώτη γενιά 

Το IS πρώτης γενιάς (κωδικός σασί ΧΕ10) κυκλοφόρησε τον Οκτώβριο του 1998, αρχικά στην Ιαπωνία υπό την ονομασία Toyota Altezza, ενώ από το 1999 ήταν διαθέσιμο και στην ευρωπαϊκή αγορά και από το 2000 και στην αμερικανική. Ήταν διαθέσιμο αρχικά με 4-πορτο σεντάν αμάξωμα, ενώ αργότερα κυκλοφόρησε και με 5-πορτο station wagon αμάξωμα, με την ονομασία SportCross (Altezza Gita στην Ιαπωνία). Χαρακτηριστικό γνώρισμα της πρώτης γενιάς του IS ήταν τα πίσω φωτιστικά σώματα, που έγιναν γνωστά ως το «στιλ της Lexus» ή τα «φώτα Altezza», καθώς και ο αντισυμβατικός πίνακας οργάνων, ο οποίος θύμιζε χρονογράφο.

Η πρώτη γενιά του IS κυκλοφόρησε με τρεις κινητήρες βενζίνης: έναν εξακύλινδρο 2.0 λίτρων με 155 ίππους, έναν τετρακύλινδρο, επίσης 2.0 λίτρων, εξελιγμένο από τη Yamaha, με ισχύ 210 ίππους και έναν εξακύλινδρο 3.0 λίτρων με ισχύ 220 ίππους. Ο τελευταίος χρησιμοποιήθηκε και στην τέταρτη γενιά του Toyota Supra. Επίσης, η Toyota Team Europe διέθετε ένα κιτ αναβάθμισης για το IS 200, το οποίο ανέβαζε την ισχύ στους 205 ίππους.

Το αρχικό IS διατέθηκε τόσο σε πισωκίνητες, όσο και σε τετρακίνητες εκδόσεις, αν και ειδικά οι 4-κίνητες προσφέρθηκαν αποκλειστικά στην Ιαπωνία. Οι εκδόσεις Sport ήταν εφοδιασμένες με μπλοκέ διαφορικό στον πίσω άξονα.

Τεχνικά χαρακτηριστικά 

Οι τιμές μέσα σε αγκύλες [] στη βασική έκδοση, αναφέρονται στα μοντέλα με αυτόματο κιβώτιο ταχυτήτων, καθώς ήταν η μοναδική που έφερε και χειροκίνητο κιβώτιο.

Δεύτερη γενιά 

Η δεύτερη γενιά του IS (κωδικός σασί: ΧΕ20) παρουσιάστηκε το 2005 στο Σαλόνι Αυτοκινήτου της Νέας Υόρκης και η διάθεσή του ξεκίνησε στα τέλη του ίδιου έτους. Σε αντίθεση με την πρώτη γενιά, διατέθηκε ως Lexus και στην εγχώρια αγορά της Ιαπωνίας, αντικαθιστώντας το Toyota Altezza. Η έκδοση SportCross καταργήθηκε, εξαιτίας της μικρής της απήχησης. Το 2007 προστέθηκε η έκδοση υψηλών επιδόσεων IS-F, με 8-κύλινδρο κινητήρα V8 32-βάλβιδο, κυβισμού 5.0 λίτρων (4.969 cm³) και με αυτόματο κιβώτιο 8 σχέσεων.

Η δεύτερη γενιά του Lexus IS διατέθηκε με μία ευρεία παλέτα κινητήρων, κυρίως εξακύλινδρων σε διάταξη V6, χωρητικότητας από 2.5 έως 3.5 λίτρα. Επίσης, για πρώτη φορά το μοντέλο ήταν διαθέσιμο τόσο με 8-κύλινδρο κινητήρα, φυσικά διάταξης V8, όσο και με πετρελαιοκινητήρα 2.2 λίτρων, με δύο εκδοχές απόδοσης ισχύος, ο οποίος είχε προέλθει από το Toyota Avensis, προκειμένου η Lexus να ανταποκριθεί στην αυξημένη ζήτηση που υπάρχει στην ευρωπαϊκή αγορά για τέτοιου είδους κινητήρες.

Ανανεώσεις 

  
Αρχικά ήταν διαθέσιμο αποκλειστικά ως 4-πορτο σεντάν. Τον Οκτώβριο του 2008, στο Σαλόνι Αυτοκινήτου του Παρισιού, παρουσιάστηκε το IS C, μία 2-πορτη ανοικτή έκδοση καμπριολέ με ηλεκτρικά αναδιπλούμενη μεταλλική οροφή και κυκλοφόρησε την άνοιξη του 2009. Ταυτόχρονα με την παρουσίαση του καμπριολέ, όλη η παλέτα των εκδόσεων του IS υπέστη ένα λίφτινγκ στην εξωτερική και εσωτερική αισθητική, μαζί με βελτιώσεις στην ανάρτηση και στο σύστημα διεύθυνσης. 

Στα μέσα του 2010, έγινε μία ακόμα ανανέωση στην εξωτερική αισθητική (εκτός από το convertible), με νέες ζάντες, προβολείς που λάμπουν ακόμα και την ημέρα (daytime running lights) με φώτα LED (Δίοδοι Εκπομπής Φωτός) και προσθήκη νέων στοιχείων εξοπλισμού στο σαλόνι.

Τεχνικά χαρακτηριστικά 

1 Διαθέσιμο και με τετρακίνηση
2 Διαθέσιμο σε ορισμένες αγορές της Ασίας
3 Διαθέσιμο στη Βόρεια Αμερική
4 Ηλεκτρονικά περιορισμένη

Τρίτη γενιά 

Αρκετά μοντέλα σε μορφή πρωτότυπου εμφανίστηκαν πριν από την έναρξη της τρίτης γενιάς. Τελικώς, η τρίτη γενιά του Lexus IS παρουσιάστηκε τον Ιανουάριο του 2013 στο Σαλόνι Αυτοκινήτου του Ντιτρόιτ και μπήκε στην παραγωγή τον Απρίλιο. Κυκλοφόρησε, διεθνώς, σταδιακά μέσα στο καλοκαίρι, για τη σεζόν (model year) του 2014. Ενδεικτικώς, στη Γερμανία λανσαρίστηκε στις 29 Ιουνίου 2013.

Εκδόσεις 
Προσφέρεται μόνο ως 4-πορτο σεντάν και με πληθώρα κινητήρων, αν και στην Ελλάδα είναι διαθέσιμο μόνο το υβριδικό IS 300h με βενζινοκινητήρα 2.5 λίτρων, που αποδίδει 181 PS και με ηλεκτροκινητήρα 143 PS. Η συνδυαστική ισχύς ανέρχεται σε 223 PS, ενώ η μέγιστη ροπή υπολογίζεται σε 30,6 kgm. Η κίνηση περνά στους πίσω τροχούς μέσω του κιβωτίου E-CVT. Το εντυπωσιακό για το IS300h είναι ότι οι εκπομπές ρύπων είναι στα μόλις 99 γραμμάρια ανά χιλιόμετρο. Το 2016 έλαβε χώρα μια ανανέωση του μοντέλου.

Αναφορές

Εξωτερικοί σύνδεσμοι 

 Η επίσημη Ελληνική ιστοσελίδα της Lexus

IS
Μεσαία αυτοκίνητα
Αυτοκίνητα πολυτελείας
Αυτοκίνητα ράλλυ